M. Vášáryová, poslankyňa: (2008-11-05):
Ale preto, aby sme posunuli tento problém tohto podľa mňa veľmi krátkodobo postaveného zákona a aby sme podporili očakávania slovenských filmárov, v druhom čítaní podávam pozmeňujúci návrh s troma bodmi. V prvom čítaní som filmársku obec upozornila, že dikcia tohto zákona nijako nezaväzuje štát, v tejto zmluve sa to píše s veľkým š, že do fondu vlastne prispeje. Chcem preto navrhnúť záväzok štátu, tak ako je to napr. teraz v zákone, ktorý budeme o chvíľu prerokúvať, a to je zákon o meste Martin. Ak má mať mesto Martin zákon, kde sa štát zaväzuje, že prispeje 50 % k 50 %, prečo by to nemohli požadovať aj slovenskí filmári? Ak je teda precedens, že sa už presne na tejto istej schôdzi prerokováva mesto Martin, ktoré má záruku štátu, prečo by slovenskí filmári, keď už si dali toľko práce a toľko lobovali, a tak sa snažia vytvoriť si podmienky, aj oni nemohli mať v zákone takúto záruku? Totiž obávam sa, a počúvala som veľmi pozorne predsedu vlády Roberta Fica, keď povedal, že bude musieť škrtať v rozpočte. A nikto z nás nevie odhadnúť, koľko ekonomická kríza bude trvať a ako zasiahne Slovensko a bude škrtať vo všetkých tých kapitolách, ktoré sa netýkajú sociálnej politiky. Nuž kultúra má také dlhoročné skúsenosti, že sa vždy škrtá najmä v kultúre. A tak, pán minister, pochopte, že ma vedie aj obava práve z tejto situácie, ktorú som ani ja, ani vy nespôsobili. Ale myslím si, že by bolo poctivé voči filmárom, aby mali určitú záruku, aj keď, samozrejme, každý zákon sa dá porušiť. Môj pozmeňujúci návrh preto v bode 1 bude smerovať k zabezpečeniu záväzku štátu, aby fond bol funkčný, pretože si robím starosti, či Slovenská televízia vôbec bude schopná prispievať nejakými miliónmi do tohto fondu a už vôbec nie 40 mil., robím si starosti, že tí, ktorí zo zákona za transmisiu by mali prispievať do tohto fondu, či nevyhrajú súd a tak ďalej a tak ďalej. Takže ten záväzok štátu by aspoň umožnil, aby slovenskí filmári trochu pokojnejšie spávali. A aby sme si potvrdili, že tento fond nie je len určitá krátkodobá dohoda medzi niektorými ľuďmi a aj preto, pán minister, aby ste predsa len aspoň opticky mali menší vplyv na fond, a by teda malo platiť, že fond nie je ministerský, dám aj v pozmeňujúcom návrhu v bode 2 návrh o tom, ako by sa mala kreovať jeho dozorná rada. Ja viem, že sú ešte aj iné možnosti, lebo minister podpisuje správnu radu a tak ďalej. To znamená, že má aj formálny vplyv. A, samozrejme, z titulu svojej funkcie a spôsobu svojho konania môže ovplyvňovať fond viac, než si dokážeme predstaviť, ale predsa len zmena kreovania dozornej rady môže byť signálom, že toto naozaj nie je len ministerský fond, ale že to má byť niečo, čo by mohlo prežiť trošku dlhšie. Takže dovoľte, aby som prečítala môj pozmeňujúci návrh k čl. I. Bod 1. V čl. I § 29 znie: „Príspevok zo štátneho rozpočtu do fondu sa poskytuje v rámci schválených limitov ministerstva na príslušné rozpočtové obdobie podľa zákona o štátnom rozpočte, strategických zámerov a dlhodobých koncepcií rozvoja audiovizuálnej kultúry a priemyslu v Slovenskej republike schválených ministerstvom. Príspevok nesmie byť menší ako celková suma príspevkov osôb podľa § 24 až 28 za posledný kalendárny rok.“ Zdôvodnenie. Ministerstvo kultúry Slovenskej republiky v rozsahu svojej príslušnosti a pôsobnosti podľa tohto zákona fond nielen zriaďuje, ale aj zodpovedá za jeho funkčnosť. Bod 2. V § 10 ods. 1 druhá a tretia veta znejú: „Dvoch členov dozornej komisie volí a odvoláva rada v tajnom hlasovaní. Jedného člena dozornej komisie vymenúva a odvoláva minister.“ Odôvodnenie. Fond má byť, a tak je to aj v dôvodovej správe k tomuto zákonu, nezávislým subjektom od ministerstva kultúry, podľa arm-lengths principle, na ktorý sa tvorcovia v tomto zákone priamo odvolávajú. A bod 3 je už len technický. Podľa § 33 odsek 8 znie: „Rada do 31. augusta 2009 zvolí dvoch členov dozornej komisie a minister do 31. augusta 2009 vymenuje jedného člena dozornej komisie.“ Odôvodnenie je v súvislosti s bodom 2, pretože je potrebné nadväzne upraviť aj prechodné ustanovenie týkajúce sa zriadenia dozornej komisie. Predkladám teda tento návrh v dobrej viere a v dobrej vôli. A uvidíme, ako hlasovanie dopadne. Musím sa priznať, že si nerobím žiadne ilúzie, pretože ani jeden bod napr. z návrhov, veľmi dobrých návrhov, pani poslankyne Lucie Žitňanskej neprešiel, ale nemám to svedomie, nechať tento zákon tak. Ďakujem veľmi pekne za pozornosť.